Dame i gospodo poslanici, poštovani gosti, cijenjeni predstavnici medija, otvaram 17. sjednicu Predstavničkog doma Parlamentarne skupštine BiH. Na ovu sjednicu su pozvani: predsjedavajući Predsjedništva BiH Željko Komšić, član Predsjedništva BiH Bakir Izetbegović, član Predsjedništva BiH Nebojša Radmanović, predsjedavajući Vijeća ministara BiH Nikola Špirić, ministar finansija i trezora BiH Dragan Vrankić, predsjednik SNSD-a Milorad Dodik, predsjednik HDZ-a BiH Dragan Čović, predsjednik SDA Sulejman Tihić, svi ministri i zamjenici ministara u Vijeću ministara BiH, predstavnici međunarodnih organizacija i ambasada u BiH koji redovno prate rad našeg doma, predstavnici određenih nevladinih organizacija, kao i sredstava javnog informisanja. Srdačno pozdravljam sve prisutne poslanike i goste. Prema informaciji službe, na sjednici je prisutan 31 poslanik. Odsustvo su opravdali: Šemsudin Mehmedović, Emir Kabil, Nermin Purić i Zlatko Lagumdžija. Konstatiram da sjednica ima kvorum za rad i odlučivanje. Otvaram raspravu o predloženom dnevnom redu. Nema prijavljenih za raspravu. Konstatiram da 17. ... Ja se izvinjavam, izvolite, naknadno ste se prijavili.
Zahvaljujem, predsjedavajući. Ja sam se prijavila prije nego što ste Vi počeli zadnju rečenicu, ali tehnika vjerovatno malo kasni. Dakle, ne znam, ali možete ako hoćete, ja mogu ostaviti i za kasnije, ali prije prethodno pitanje, možda i poslovnička intervencija. Jesu li ispunjeni svi uslovi da večeras raspravljamo o Prijedlogu zakona o Proračunu institucija BiH i međunarodnih obaveza, u skladu sa Ustavom BiH i zakonima koji regulišu ovu materiju?
Da li se još neko javlja za raspravu o dnevnom redu? Je li ovo nova rasprava, izvinjavam se, na displeju. Ponovo je prijavljena Azra. Dakle, da zatvorimo raspravu i da odgovor damo na ovo pitanje. 2 Mi smo, ja ću to dati u obrazloženju kada otvorim ovu tačku malo opširnije, vodili veoma ozbiljnu raspravu i prije Proširenog kolegija, a pogotovo danas na Proširenom kolegiju i na kraju je Prošireni kolegij ipak zaključio da se jesu stekli i to jednoglasno. Evo, dakle kao odgovor od strane Proširenog kolegija. Sada konstatiram da 17. sjednica Doma ima sljedeći 1. Prijedlog zakona o Budžetu institucija BiH i međunarodnih obaveza BiH za 2011. godinu, (dostavljen od predsjedavajućeg Predsjedništva BiH, g. Željka Komšića, 30.12.2011.) U toku jučerašnjeg dana, kao i današnjeg dana, i kao predsjedavajući i kao kolege ovdje u Kolegiju Predstavničkog doma održali smo čitav niz radnih sastanaka sa ministrom finansija, sa našim kolegama iz Doma naroda, sa predsjedavajućim Doma naroda, gospodinom Tadićem, konsultacije sa članovima Predsjedništva, sa predsjenikom i članovima Ustavnopravne komisije i sa svim klubovima poslanika. Vama je danas proslijeđen ovaj Prijedlog zakona o Budžetu institucija BiH i međunarodnih obaveza za 2011. godinu. Mi smo danas u 17,00 sati počeli sa radom Proširenog kolegija Doma i u 20,00 sati smo završili sjednicu Proširenog kolegija Predstavničkog doma Parlamentarne skupštine BiH. Mi smo na Proširenom kolegiju usvojili sljedeće, i ja ću to sada pročitati 'Predstavnički dom Parlamentarne skupštine BiH na 17. sjednici, održanoj 30.12.2011. godine, postupajući u skladu sa članom 165. Poslovnika Predstavničkog doma, a na osnovu člana IV.c) i člana V.3.e) Ustava BiH, u situaciji kada nije usvojen Prijedlog zakona o Budžetu institucija BiH i međunarodnih obaveza BiH, a institucije bile finansirane na osnovu odluka Vijeća ministara o privremenom finansiranju, pod 1. Odobrava Prijedlog zakona o Budžetu institucija BiH i međunarodnih obaveza BiH za 2011. godinu, na nivou ostvarenja u tekućoj 2011. godini; 2. Zadužuje Predsjedništvo BiH da u roku od sedam dana formalno sačini akt opisan u tački 1. Zakon o Budžetu institucija BiH i međunarodnih obaveza za 2011. godinu, kojeg će nakon dostavljanja Kolegij Predstavničkog doma uputiti na objavljivanje u „Službeni glasnik BiH“; 3. Obavezuje Vijeće ministara BiH da usvoji Odluku o privremenom finansiranju institucija BiH za prva tri mjeseca 2012. godine, u skladu sa tačkom 1.' Moram reći da do ovakvog prijedloga zaključaka Prošireni kolegij Predstavničkog doma nije došao nimalo jednostavno. Ovo je plod višednevnih, a pogotovo danas dodatnih napora koje smo učinili. Pokušali smo napraviti jedan kompromis da izađemo iz ove situacije koja objektivno nikome u ovoj zemlji nije od koristi. Otvaram raspravu, izvolite. Azra Hadžiahmetović, izvolite. 3
Zahvaljujem, predsjedavajući. Prvo, ja moram izraziti zadovoljstvo da je pred nama neki 'Prijedlog zakona o Budžetu institucija BiH'. Naravno, meni je žao i evo dozvolite da pomenem da govorim i u ime kolege Beriza Belkića koji je sat vremena ovdje bez ikakve informacije čekao, jer je sjednica zakazana u 18,00 sati. Sjednica Kolegija koja je trajala od 17,00 do 20,00 rezultirala je time i upravo u kontekstu mog pitanja prethodnog da mi danas raspravljamo o nečem što ne znamo šta je. Ja nisam slučajno pitala da li su ispunjeni proceduralni uslovi. Jer, ja ću vas samo podsjetiti, Vijeće ministara utvrđuje prijedlog koji dostavlja Predsjedništvu. Sjednica Vijeća ministara nije održana ni jučer ni prekjuče. Mi od ovlaštenog predlagača nismo dobili prijedlog budžeta. Dakle, dobili smo od predsjedavajućeg Predsjedništva BiH zajedno sa dva amandmana. Mi večeras treba da usvojimo neki dokument, a nakon toga će nam Predsjedništvo, odnosno mi ćemo obavezati Predsjedništvo, je li, da nam dostavi u roku od sedam dana da bi se to objavilo u „Službenim novinama“. Dakle, samo da malo posložimo neke stvari. Ja savršeno dobro znam da je važnost budžeta za 2011. godinu, ali farsa da se sjednica zakaže 30. decembra uvečer u 18,00 sati, da počne u 20,20 minuta i da počne sa ovako prekršenim pravilima igre koja su uobičajena i u propisanom postupku u našem Ustavu i Zakonu o Vijeću ministara, toga treba samo da budemo svjesni. Ja ću se javiti naravno za raspravu kada bude prilika o samom meritumu, ali evo na početku da konstatujemo dakle jedan neuobičajeni red poteza koje čini ova Parlamentarna skupština. Hvala vam.
Zahvaljujem. Riječ ima poslanik Mirsad Đugum. Izvolite.
Poštovani predsjedavajući, poštovane kolegice, poštovane kolege, cijenjeni gosti, ja želim ispred Saveza za bolju budućnost da pozdravim ovaj dogovor šestorke koji se desio nakon jedne trećine isteka mandata. Ujedno želim da kažem da predloženi budžet koji je došao od predsjedavajućeg, odnosno predsjedavajućeg Predsjedništva, gospodina Željka Komšića, nije potpisan od druga dva člana Predsjedništva. Ovo je dokaz jedne stvari da je ipak ili da se ipak ovde radi o nekim unutar šestorke problemima koji se vide, koji su jasni i koji su sigurno prisutni. Mi kao opozicija ne možemo da prihvatimo ovakav prijedlog budžeta, jer dva člana Predsjedništva ga nisu potpisala. Ne možemo da prihvatimo iz drugog razloga, što je šestorka potpisala i obavezala ovaj parlament, a to je ono što pokazuje da je ovo partitokratija potpisala i ukazala na proces da se izvršenje, odnosno budžet donese na osnovu ovoga procesa koji je ... u izvršenju za 2011. godinu. Mi smo zaboravili i ponovo ćemo danas i bez obzira na dogovore koji su bili sa vojnicima, koji su otišli u penziju 2010. godine, ponovo ih prevariti. Uz to nisu apsolutno poštivane ni one odluke za pojedine institucije BiH i mislim da ovakav prijedlog budžeta i na ovakav način, sigurno, niti želimo, niti možemo, niti hoćemo podržati. Mislim da se ovde radi i o moralnoj i o političkoj neodgovornosti. 4 Toliko i hvala.
Replika, zamjenik predsjedavajućeg Božo Ljubić.
Poštovane kolegice i kolege, moja replika se odnosi na izlaganje uvaženog zastupnika Mirsada Đuguma. Naime, šestorka dakle nije preuzela na sebe prerogative Parlamenta. Šest političkih lidera je postiglo politički sporazum o sadržaju i opsegu budžeta za 2011. godinu, da bi se moglo osigurati privremeno financiranje u prvom kvartalu 2012. godine. I taj politički dogovor je zapravo se odnosio i bio naputak ili, ako hoćete baš, i obveza za članove njihovih stranaka u Vijeću ministara i u Predsjedništvu da urade svoj dio posla, sukladno Ustavu i zakonu, a ni u kom slučaju supstitucija ovoga parlamenta. Tek toliko da znate.
Replika, Asim Sarajlić. Izvolite.
Hvala, gospodine predsjedavajući. Dame i gospodo, kolegice, kolege, vezano za diskusiju kolege Đuguma, a tiče se pripadnika Oružanih snaga BiH kojima je istekao ugovor, a koji po zakonu koji je također donio ovaj parlament imaju određene prinadležnosti, danas je u toku dana i jučer, kako je to i u medijima naglašeno, pogotovo u medijima čiji je vlasnik i osnivač Savez za bolju budućnost, naglašeno da su pred Strankom demokratske akcije, odnosno, pred njenom centralnom tražena rješenja, kao što su tražena i institucijama ove države i u Predsjedništvu i danas u ovom paralmentu. I, u nizu danas sastanaka, nađeno je rješenje da se otpočne sa rješavanjem problema ovih kategorija. Danas su član Kolegija Doma naroda, gospodin Sulejman Tihić, predsjednik Federalnog zavoda PIO, gospodin Krnjić, i federalni premijer, gospodin Nikšić, iznašli rješenje do usvajanja budžeta 2012. godine da se ove kategorije uvedu u pravo. Ponavljam, oni imaju i zakon koji je donio ovaj parlament, imaju i presudu Ustavnog suda, tako da će ovi odgovorni koji su danas sa njima obavili razgovor naći načina i imamo obećanje i od onih koji su bili protiv da će se njihove prinadležnosti naći i u 2012. godini i da će se retroaktivno naći mogućnost da se njihova prava ispune. Hvala lijepo.
Replika, Azra Hadžiahmetović. Izvolite.
Zahvaljujem, predsjedavajući. 5 Povodom intervencije gospodina Ljubića da šestorka nije preuzela prerogative Parlamenta, kako ste rekli, ja Vas hoću podsjetiti samo na dokument koji prati Prijedlog zakona o Proračunu institucija BiH i međunarodnih obaveza BiH za 2011. Dakle, riječ je o pismu predsjedavajućeg Predsjedništva BiH, gospodina Komšića, koji obavještava parlamentarce da je u kasnim večernjim satima, 29.12., u Predsjedništvo osoba koja se predstavila kao pomoćnik ministra dostavila materijal pod nazivom Zakon o Budžetu institucija itd. Između ostalog, razlog zašto dostavlja ovo pismo kao osobni prijedlog leži u činjenici da član Predsjedništva BiH g. Nebojša Radmanović ne želi, a pozivajući se na propisanu proceduru, na ovakav način raspravljati o materijalu koji se ovako zove, iz koga se apsolutno ne vidi ni ko ga dostavlja, ni da li je ispoštovana procedura, niti je moguće isti uopšte pročitati i proučiti u tako kratkom vremenu. Između ostalog, kaže da vođen željom da sporazumom lidera šest stranaka uspije da bude implementiran, svjestan opravdanih razloga koje navodi gospodin Radmanović, i svjestan činjenice da Parlamentarna skupština ima ustavna ovlaštenja da donosi i mijenja propise, ipak se opredijelio da ovaj akt dostavi na ovakav način. Dakle, ključni motiv za ovako drastično kršenje Ustava i zakona u BiH, kada je riječ o proceduri, bio je dogovor, odnosno sporazum lidera šest stranaka i nastojanje da on bude implementiran. Dakle, samo apropo Vaše intervencije da šestorka nije preuzela prerogative Parlamenta, nije naravno u smislu usvajanja budžeta, ali dogovor lidera koji evo na kraju da konačno i pozdravimo taj dogovor koji je bio od prije dva, tri dana i koji je na neki način izveo na čistinu i one koji su i u krajnjem i odgovorni i koji su adresa za sve ono što je obilježilo i što će obilježiti BiH, kako u proteklom periodu, proteklih 450 dana, tako i u narednom periodu. Zahvaljujem.
Replika, Mirsad Đugum. Izvolite.
Ja bih repliku na ovo da šestorka nije preuzela obaveze. Jasno se vidi da uvaženi poslanik, odnosno zamjenik predsjedavajućeg, gospodin Ljubić je rekao da je šestorka obavezala svoje članstvo, ali vidimo kako je i obavezala: dva člana Predsjedništva nisu potpisali ovaj prijedlog budžeta. Znači, upravo je to ono što ja govorim. Dva člana Predsjedništva nisu potpisala, a da se radi o foteljama, jasno je to, to je dobro jasno. Gospodine Ljubiću, i Vi ste napisali, odnosno izjavili u medijima, Vi uslovno prihvatate potpis na dogovor šestorke, zavisno od bilateralnog razgovora i dogovora oko podjele funkcija. To je jedno. A gospodinu Asimu Sarajliću, uvaženom zastupniku, odgovorio bih da SDA je obećala i 2010. da će penzionisanim vojnicima biti regulisano pravo na penziju ... koja je ustavna kategorija, što je ovaj parlament usvojio i ljudi od 2010. godine nemaju nikakvih primanja, ni prihoda od čega da žive. Obećali ste u predizbornoj kampanji, zato vam se desio taj susret ispred zgrade SDA. I ne sumnjam apsolutno da vam se neće desiti ponovo, jer je iznađeno rješenje preko federalnog penzionog fonda, iznađeno rješenje preko Vlade Federacije, a što je u ingerenciji ovoga parlamenta da obezbijedi sredstva i rasporedi na entitetske fondove penzionog osiguranja. 6
Prije nego što dam riječ, za repliku se javio kolega Božo Ljubić. Samo želim podsjetiti, dakle mi smo demokratski Parlament i svi ćete imati priliku da iskažete svoje mišljenje. Riječ ima kolega Božo Ljubić, druga replika. Izvolite.
Uvažene kolegice i kolege, ja sam se dvojio da li dakle da repliciram. Činjenica, kao što kaže gospodin Mirsad Džugum, da dva člana Predsjedništva nisu potpisala ovaj prijedlog proračuna, na neki način implicira da i ono što su se lideri dogovorili još manje dakle prisiljava vas kao parlamentarce da se nešto prihvati. Dakle, to je politički dogovor. Prema tome, odgovornost je svake institucije i pojedinca u svakoj instituciji da postupa dakle sukladno svojim vlastitim stajalištima i procjenama. Naravno, moj potpis na ovaj sporazum je postao bezuvjetan onoga momenta kada ga je Predsjedništvo moje stranke odobrilo, a to se desilo jučer. Dakle, mi smo u sporazumu.
Za raspravu se prijavila doktorica Azra Hadžiahmetović. Izvolite.
Zahvaljujem. Evo, ja ću raspravljati o ovome što vi zovete Prijedlog zakona o Budžetu. Dakle, iako će to naravno, je li, naknadno kao što sam čula, po osnovu dogovora Proširenog kolegija doći u parlamentarnu proceduru, u skladu sa Ustavom i sa zakonom. Ali evo, povodom ovog dokumenta koji je došao pred nas, možda i neuobičajeno uz sve ono što sam već do sada iznijela, povodom poslovničke intervencije i povodom replika da pomenem da je malo i neuobičajeno recimo da predlagač ovog dokumenta predsjedavajući Predsjedništva, gospodin Komšić, predlaže i dva amandmana ovom parlamentu, a koji se odnose na implementaciju zakona koji je usvojila ova Parlamentarna skupština. Dakle, zaista neuobičajeno i apsurdno da se to amandmanski događa, a ne u normalnoj budžetskoj proceduri, ne od zakonom ovlaštenih predlagača, ne na način kako je to u svim normalnim državama uobičajeno: da kada neki parlament donese zakon koji podrazumijeva i finansijske implikacije, da to bude naravno preslikano i u budžetu. Ali evo dozvolite da i pored toga pomenem da nije to jedini slučaj. Ovde u ovom dokumentu, iako smo mi već na izmaku 2011. godine, nemamo ni nekih drugih finansijskih implikacija zakona i odluka koje je donijela ova Parlamentarna skupština i Vijeće ministara. Ja ću vas samo podsjetiti na jedan aktuelni problem, a to je rješavanje problema funkcionisanja institucija od opšteg značaja kulture, istorije BiH. Vidjeli smo šta se dogodilo sa Zemaljskim muzejem prije dva dana itd. Da je riječ o materiji koja treba da bude u budžetu i finansijski podržana, ja ću vas samo podsjetiti na dokumente koji su usvojeni kao službeni dokumenti Vijeća ministara gdje, između ostalog, recimo u skladu sa usvojenom strategijom i dokumentom koji je pripremljen na Vijeću ministara od 15. 7 septembra ove godine, kada je usvojen Akcioni plan za ostvarivanje Strategije kulturne politike, trebalo bi biti između ostalog i predviđeno finansiranje institucija o kojima je riječ. No, vjerovatno će o tome se više voditi računa kada budemo govorili o budžetu za 2012. godinu. Ali evo, dozvolite da opet pomenem, da izrazim, ne znam, da li je to zadovoljstvo. Ja zaista ovaj dokument ne znam da li je, odnosno znam da ga nismo dobili na način kako to propisuju i Ustav i zakoni BiH, ali evo dozvolite da izrazim i zadovoljstvo da smo ga konačno dobili nakon 450 dana od izbora, a jednako tako i da izrazim nezadovoljstvo što o njemu pričamo 30. u večernjim satima, u 8,45 sati, odnosno sa početkom sjednice u 8,20, jer ovo je valjda trebala da bude više poruka javnosti da se ovaj parlament brine o državnim institucijama itd., da se pošalje neka poruka. Međutim, evo, a hoću i da pomenem da ako mislite da će ljudi biti sretniji od večeras i da će malo više vjerovati i u dogovor političara i ove nove parlamentarne većine itd. – grdno se varate. Zahvaljujem.
Zahvaljujem. Konstatiram da više nema prijavljenih za raspravu. Zatvaram raspravu. Kolegij Predstavničkog doma je jednoglasno zaključio da odmah pristupamo glasanju. Molim vas da se pripremite za glasanje. Dakle, glasat ćemo o prijedlogu, jednoglasnom prijedlogu, odnosno ne jednoglasnom, kolega Mirsad Đugum ispred SBB-a koji nisu podržali, a ostali svi jesu. Dakle, o prijedlogu kojeg sam ja pročitao. Nema potrebe da ga ponovo čitam. Svi ste čuli i molim vas da se pripremite za glasanje. Glasajte, sad! Konstatiram da je Predstavnički dom, sa 28 glasova 'za', tri 'protiv', bez 'suzdržanih', prihvatio prijedlog Proširenog kolegija Predstavničkog doma Parlamentarne skupštine BiH. Imamo potrebnu i opću i entitetsku većinu. I, na kraju sjednice, dozvolite da svim građanima i narodima BiH zaželim sretnu i uspješnu 2012. godinu, a građanima pravoslavne vjeroispovijesti predstojeći pravoslavni Božić. Zatvaram sjednicu. Sjednica je završena u 20,47 sati.